[bookmark: _GoBack],,Записи са путовања кроз сећање”  јe 11.самостална изложба мултимедијалне уметнице и ликовног педагога  Сање Савић Страка. 
,,Записи са путовања кроз сећање” су забелешке сећања и забелешке са пута  до сећања.  Путујемо кроз сећање управо да бисмо оживели неки догађај, али сваки пут доспемо на место које се у међувремену променило. Пролазећи тим путем доживљавамо авантуру, узбуђење и неизвесност баш као када лутамо   неистраженим стазама, а наилазимо на необичне амбијенте који су  у ствари нека материјализована емоција. Времеплов који води посматрача на места из сећања је обичан дечији бицикл. У сећању свако поновно освртање на прошлост даје другачију, измењену слику од предходне јер ни сам посматрач више није исти. Како се мењају емоције и погледи које нас везују за одређени догађај слика коју памтимо се такође временом мења. На том месту једно сећање нестаје, а као његова метаморфоза буја и настаје ново сећања. Слике  из записа времеплова су својеврстан илустровани путнички албум у којем чувам забележене поново  доживљене тренутке.  
Сања Савић Страка.

Бицикл, као уметнички и животни симбол у делима Сање Савић Страка говори о 
путовању, слободи и везаности за време. Враћа нас у детињство и носталгију, и 
на период радости и безбрижности. Истовремено подстиче нас на размишљање о 
променљивости и пролазности. Разложени или апстрактним формама реконструисани 
делови црвеног пони бицикла симболизују дезинтеграцију или трансформацију 
уобичајеног облика бицикла симболично представљајући кретање кроз време. Точак са 
својим непрекидним окретањем постаје метафора за животни циклус и проток времена, 
указујући да успомене нису статичне већ да сваки пут када их призовемо постају нешто друго – измењени одраз онога што смо тада били и онога што смо сада. Кроз ликовне радове чије су композиције промишљене и посвећене детаљима, где динамична светла, линије и форме ствара осећај треперења и дубине, ауторка позива посматрача да активно учествује у анализи дела. Тиме свако од нас преиспитује сопствене успомене истовремено повезујући прошлост, садашњост и будућност. 
Богатство ликовних приступа кроз цртеж, акрилну слику, акварел, линорез, па и 
анимирани филм ауторка указује на широк спектар познавања ликовних техника и 
визуелних медија. Управо су те вештине допринеле оживљавању јединствене ликовне 
поетике. Ликовни радови не постају само Сањина животна прича већ место где 
посетиоци изложбе не постају пролазници већ активни посматрачи и интроспективни 
учесници који проналазе сопствене делове сећања и емоција. Празни, или акварелски 
сфумато простори контраст су интезивним деловима композиције и својим присуством 
чине равнотежу унутар динамике дела. Тиме ауторка вешто ствара доживљај мира који 
прожима читаву композицију, позивајући посматрача да постане активан учесник у 
креативном процесу откривања онога што није изричито приказано. 

Академски сликар Александар Митровић

